বাংলা টেলিভিশনে যে কয়েকটি জুটি ধারাবাহিক শেষ হওয়ার পরেও দর্শকের স্মৃতিতে তরতাজা, তার মধ্যে অবশ্যই রয়েছে বিক্রম চট্টোপাধ্যায় ও ঐন্দ্রিলা সেনের জুটি। ‘সাত পাকে বাঁধা’-র পরে আবারও ফিরছে এই জুটি স্টার জলসা-র ‘ফাগুন বউ’-তে। ঐন্দ্রিলার ক্ষেত্রে এটি অবশ্যই একটি মেগা কামব্যাক। একটা সময় দর্শক প্রায় ধরেই নিয়েছিলেন যে এবার হয়তো শুধু বড়পর্দাতেই কাজ করবেন ঐন্দ্রিলা, নয়তো সংসার করবেন মন দিয়ে। 

এই বিষয়ে অন্যান্য খবর

টেলিপর্দায় ফিরছেন ঐন্দ্রিলা, কিন্তু মেকআপ ছাড়া কেমন দেখায় তাঁকে


কিন্তু শেষমেশ তিনি ফিরছেন তাঁর প্রাক্তন সহ-অভিনেতা ও প্রিয় বন্ধুর সঙ্গে জুটি বেঁধেই। বিক্রম ও ঐন্দ্রিলা যে বাস্তব জীবনে অত্যন্ত ভাল বন্ধু, সেটা এই দুই তারকার অনুগামীরা জানেন। আর অফ-স্ক্রিন এই কেমিস্ট্রিই এই জুটির সাফল্যের অন্যতম প্রধান কারণ। নায়ক-নায়িকার ভূমিকায় যাঁরা অভিনয় করছেন, তাঁদের মধ্যে যদি ভাল বন্ধুত্ব না থাকে, তবে সেটা কাজ করার ক্ষেত্রে নানাবিধ সমস্যার সৃষ্টি করে। 

যদিও টেলিপাড়ার বহু জনপ্রিয় জুটিরই কিন্তু অফ-স্ক্রিন বেশ আদায়-কাঁচকলায় সম্পর্ক। পর্দায় তাঁদের ঘনিষ্ঠ, রোম্যান্টিক দৃশ্য এতটা বিশ্বাসযোগ্য হয়ে ওঠে যে তাঁদের পরিচিতরাও বেশ ঘাবড়ে যান। তবে একথা অস্বীকার করার উপায় নেই যে সম্পর্ক ভাল থাকলে পর্দায় জুটির কেমিস্ট্রি আরও ঘন হয়। 
তাই বিক্রম-ঐন্দ্রিলা এইদিক থেকে অনেকটাই এগিয়ে রয়েছেন। তাঁদের কামব্যাক নিয়ে দর্শকও খুব উৎসাহিত। স্টার জলসা-র ফেসবুক পেজে প্রোমোটির লাইক ও শেয়ারের সংখ্যা দেখে তো অন্তত তাই মনে হয়। এবার শুধু নায়ক-নায়িকার কেমিস্ট্রি দিয়ে তো আর ধারাবাহিক হিট হবে না। গল্প এবং চিত্রনাট্যের উপর নির্ভর করবে বাকিটা। 
কিন্তু এছাড়াও আরও একটি বিষয় রয়েছে। গত এক বছরে দু’টি পুরনো হিট জুটির প্রত্যাবর্তন ঘটেছে। ‘রাশি’-র জনপ্রিয় জুটি ফিরেছিল ‘দেবীপক্ষ’-তে এবং ‘রাগে-অনুরাগে’-র জনপ্রিয় জুটি ফিরেছে ‘রাঙিয়ে দিয়ে যাও’ ধারাবাহিকে। এই কামব্যাক নিয়ে টেলিপাড়া ও দর্শক উভয় দিকেই অত্যন্ত উৎসাহ দেখা গিয়েছিল। দুর্ভাগ্যবশত ‘দেবীপক্ষ’ বন্ধ হয়ে যায় চার মাসের মাথায়। শোনা যায়, টিআরপি আশানুরূপ ছিল না। 
প্রায় একই সমস্যা ‘রাঙিয়ে দিয়ে যাও’-এর ক্ষেত্রেও দেখা গিয়েছে। নায়ক-নায়িকার অসাধারণ অভিনয়, জমজমাট চিত্রনাট্য সত্ত্বেও টিআরপি-র দৌড়ে বেশ পিছিয়ে এই ধারাবাহিক। তবে এও শোনা গিয়েছে যে ‘রাঙিয়ে দিয়ে যাও’-এর মূল গল্পের ট্র্য়াক সদ্য শুরু হয়েছে। এর পরে গল্পে আরও অনেক চমক আসতে চলেছে। আশা করা যায়, দর্শকের ভাল লাগবে। 
তেমনই, আশা করা যায়, সফল হবে বিক্রম-ঐন্দ্রিলা জুটির কামব্যাক।